આવા સમયમાં જો બાળકને નાનપણથી પોતાના વિચારો પોતાના શબ્દોમાં પ્રગટ કરવા પ્રોત્સાહિત નહીં કરીએ તો મોટો થતાં તે જાતે વિચારવાની ક્ષમતા ગુમાવી બેસશે, બોલીવુડના નાટકીય ડાયલોગ્સથી પોતાની લાગણી જણાવશે તથા કાર્ટૂનપાત્રોની જેમ બિલકુલ કૃત્રિમ મશીન જેવું જીવન જીવશે. એક વિચારવિહીન સમાજની કલ્પના કેટલી ભયજનક છે? અંગ્રેજી સિવાયની માતૃભાષાના બાળકો આમાં વધુ પરેશાન થાય છે. તેઓ શુદ્ધ અંગ્રેજી બોલવામાં કાચા પડે છે અને માતૃભાષા ઉપરની તેમની હથોટી ગુમાવી બેસે છે. આવી પરિસ્થિતિમાં બાળકોને મૌલિક અને રચનાત્મક લેખન તરફ દોરી જવા જાગૃત નાગરિક તરીકેનો નમ્ર પ્રયાસ એટલે આ વાર્તાલેખન સ્પર્ધા! વિજેતાઓની જાહેરાત અને ઈનામ વિતરણ સમારંભમાં સ્પર્ધાના આયોજક શ્રીમતી દર્શા કિકાણીએ આ વર્ષે દિવ્યાંગ વિદ્યાર્થીઓને સ્પર્ધામાં ભાગ લેવા બદલ અભિનંદન આપ્યાં અને આવતાં વર્ષે વધુ સારો દેખાવ કરવાનો પડકાર આપ્યો હતો. ગુજરાતી માધ્યમની ઘણી સારી શાળાઓ આવી સ્પર્ધામાં ભાગ ન લઈ વિદ્યાર્થીઓને આવા સુંદર, મૌલિક અને સર્જનાત્મક વાતાવરણમાંથી બાકાત રાખે છે તે માટે ગમગીની બતાવી. સાથે સાથે અંગ્રેજી માધ્યમની શાળાઓમાંથી આ સ્પર્ધાને મળતા આવકાર બદલ સુખદ આશ્ચર્ય પણ વ્યક્ત કર્યું હતું! સ્પેશિઅલ કમીશનર ઓફ પોલીસ ડૉ. કે. એલ. એન. રાવ સાહેબે ગુજરાતી ભાષા વાંચવા, લખવા અને બોલવા સાથેનો તેમનો અનુભવ રોચક શૈલીમાં શેર કર્યો હતો.